Koska unionin toimielinten ja elinten toimien osalta Euroopan unionin perusoikeuskirjan 8 artiklassa suojeltua oikeutta henkilötietojen suojaan kehitetään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annetussa asetuksessa N:o 45/2001 ja kunkin toimielimen antamissa mainitun asetuksen täytäntöönpanoa koskevissa säännöissä, näiden eri säännösten tarkoituksena on antaa yksityisille oikeuksia. Näin ollen kantaja voi vedota niihin vahingonkorvauskanteessaan.

Sopimussuhteen ulkopuolisen unionin vastuun alalla unionin toimielinten lainvastaista menettelyä koskeva edellytys merkitsee sitä, että yksityisille oikeuksia antavaa oikeussääntöä on rikottu riittävän ilmeisellä tavalla. Ratkaiseva arviointiperuste unionin oikeuden rikkomisen luokittelemiseksi riittävän ilmeiseksi on unionin toimielimen harkintavallalle asetettujen rajojen ilmeinen ja vakava ylittäminen.

Yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annetun asetuksen N:o 45/2001 10 artiklan 1 kohdassa olevaa ilmaisua ”terveyteen liittyvät tiedot” on tulkittava sillä tavoin laajasti, että se käsittää kaikki niin fyysisiä kuin psyykkisiäkin henkilön terveyteen liittyviä tekijöitä koskevat tiedot. Tätä käsitettä ei kuitenkaan voida ulottaa niin laajaksi, että se kattaisi sellaiset ilmaisut, joilla ei paljasteta mitään henkilön terveyteen tai sairauteen liittyviä seikkoja.

Koska yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annetun asetuksen N:o 45/2001 2 artiklan h alakohdassa ei aseteta mitään muotoa koskevia edellytyksiä henkilötietojen käsittelyä koskevalle henkilön suostumukselle, vetoomuksen jättämistä Euroopan parlamentille voidaan pitää asianomaisen henkilön tahdonilmaisuna.

Parlamentin internetsivustollaan vetoomuksen julkisuudesta antamien tietojen huolellisen lukemisen myötä kohtuullisen tarkkaavaisen vetoomuksen esittäjän olisi pitänyt voida arvioida toimintansa vaikutusta ja seurauksia. Tältä osin kun kyse on vetoomuksesta, joka koskee sitä, ettei unionin toimielin ole asianmukaisesti ottanut huomioon unionin virkamiehen ja hänen poikansa terveydentilaa mainitun virkamiehen uran kannalta, mainittu tahdonilmaisu oli yksilöity, koska parlamentti ilmoitti vetoomuksen jättäjälle vetoomusta jätettäessä, että hänen kantelunsa olisi nähtävillä internetissä, ja vetoomuksen jättäjä antoi nimenomaisen suostumuksensa ruksaamalla lomakkeen kohdat, jotka koskivat julkista käsittelyä ja internetissä nähtävillä olevaan rekisteriin merkitsemistä, eikä hänen suostumustaan tarvitse epäsuorasti päätellä mistään toiminnasta. Näin ollen on katsottava, että vetoomuksen jättäjä on antanut asetuksen N:o 45/2001 10 artiklan 2 kohdan a alakohdassa tarkoitetun nimenomaisen suostumuksensa terveyttään koskevien arkaluonteisten tietojen ilmaisemiselle. Samat näkökohdat koskevat soveltuvin osin muiden henkilötietojen kuin vetoomuksen jättäjän arkaluonteisten henkilötietojen käsittelyä.

Lisäksi niiden henkilötietojen, jotka eivät kuulu asetuksen N:o 45/2001 10 artiklan 1 kohdassa mainittuihin tietoihin, kuten vetoomuksen jättäjän uraa koskevat tiedot, käsittelyyn sovelletaan asetuksen N:o 45/2001 5 artiklaa. Mainitun asetuksen 5 artiklan d alakohdan mukaan käsittely voidaan suorittaa muun muassa silloin, kun kyseinen henkilö on yksiselitteisesti antanut suostumuksensa. Toisin sanoen käsittely voidaan suorittaa, kun kyseinen henkilö on antanut suostumuksensa varmasti ja selvästi. Tältä osin siinä missä asetuksen N:o 45/2001 10 artiklan 2 kohdan a alakohdassa edellytetään, että suostumus on nimenomainen, kyseisen asetuksen 5 artiklan d alakohdassa edellytetään yksiselitteisesti annettua suostumusta. Arkaluonteisten henkilötietojen luonne huomioon ottaen on loogista katsoa, että asetuksen N:o 45/2001 5 artiklan d alakohdassa suostumukselle asetetut edellytykset eivät voi olla tiukempia kuin kyseisen asetuksen 10 artiklan 2 kohdan a alakohdassa säädetyt edellytykset.

(ks. 59, 70, 74 ja 76–79 kohta)